Дзяржаўная ўстанова адукацыі “Танежыцкая сярэдняя школа”

**Адкрыты ўрок па беларукай мове**

**ў V класе**

**па тэме «Даданыя члены сказа: дапаўненне, азначэнне, акалічнасць”**

Настаўнік беларускай мовы і літаратуры

Біткаша Наталля Андрэеўна

**Тэма:** Даданыя члены сказа: дапаўненне, азначэнне, акалічнасць

**Мэты:**

* паглыбіць веды вучняў пра даданыя члены сказа;
* даць паняцце аб дапаўненні, азначэнні, акалічнасці;
* пазнаёміць з іх графічным абазначэннем;
* выпрацоўваць уменне вызначаць і адрозніваць галоўныя і даданыя члены сказа;
* удасканальваць уменне ставіць ад галоўных членаў да даданых сэнсавыя пытанні;
* фарміраваць уяўленне пра ролю кожнага даданага члена ў саставе сказа і вызначаць, якімі часцінамі мовы яны выражаны;
* прывіваць цікавасць да чытання лінгвістычных казак;
* выхоўваць моўны этыкет у школьнікаў пры знаёмстве і гутарцы.

**Тып:** урок вывучэння новай тэмы ў форме казкі

**Абсталяванне:**

* мультымедыйны праектар;
* запісы на дошцы;
* карткі з заданнямі;
* падручнік.

**Ход урока**

**І. Арганізацыйны момант**.

Псіхалагічны настрой вучняў на працу.

 Павярніцеся адзін да аднаго, паглядзіце ў вочкі, усміхніцеся. А зараз пакладзіце на далонь усе непрыемныя думкі, дрэнны настрой. Павярніцеся да акна і здзьмухніце ўсё непрыемнае, а ў класе пакіньце толькі добры настрой. А я вам жадаю поспехаў на ўроку.

**ІІ. Паведамленне тэмы і мэт урока**

**-** Як будзе называцца тэма нашага ўрока? **(Слайд 1)**

- Як вы лічыце, чаму нам трэба навучыцца ў ходзе ўрока? (На дошцы запісаны словы-падказкі для пастаноўкі вучнямі мэты ўрока: даведацца, знаходзіць, адрозніваць.) **(Слайд 2)**

Мне думаецца, што няма на свеце такога хлопчыка ці дзяўчынкі, якія не любілі б слухаць ці чытаць казкі. А вы, дзеці, напэўна, таксама любіце казкі?

 Сённяшнюю тэму “Даданыя члены сказа” дапаможа зразумець вам казка. Так, казка “Незвычайнае падарожжа па касмічным горадзе Сінтаксісу і Пунктуацыі”.**(Слайд 3)** Сядайце больш зручна і слухайце ўважліва.

**ІІІ.Тлумачэнне новага матэрыялу**

Жыў-быў на свеце звычайны хлопчык Алесь.**(Слайд 4)** Слухаў і паважаў ён старэйшых, ніколі не крыўдзіў малодшых. Вучыўся Алесь, як і вы, у 5 класе. І трэба сказаць, што вучыўся ён толькі на “9” і “10”. А ўрокі беларускай мовы і літаратуры сталі яго самымі любімымі школьнымі прадметамі. Як і ўсе хлопчыкі, Алесь марыў стаць касманаўтам.**(Слайд 5)** Адным словам, добры і працавіты быў хлопчык.

Аднойчы Алесю не пашанцавала. Захварэў ён і чатыры дні не хадзіў у школу.**(Слайд 6)** Вядома, і тлумачэнне новых тэм, якія вывучаліся на ўроках, прапусціў.Няёмка было хлопчыку ў першы дзень пасля хваробы сядзець у класе. На ўроках беларускай мовы ўжо замацоўвалі тэму “Даданыя члены сказа”, а бедны Алесь ніяк не мог зразумець,**(Слайд 7)** што такое дапаўненне, азначэнне, акалічнасць, чым яны адрозніваюцца адзін ад аднаго і ад галоўных членаў сказа, як іх трэба падкрэсліваць.

Прыйшоў хлопчык дамоў. Вырашыў самастойна разабрацца ў гэтых незразумелых даданых членах сказа. Тым больш, што і дамашняе практыкаванне было 154, дзе патрэбна падкрэсліць граматычную аснову, дапаўненне, азначэнне, акалічнасць. Алесь доўга сядзеў над заданнем, але ўсё дарэмна — нічога не зразумеў нават тады, калі прачытаў у падручніку правіла.**(Слайд 8)** Так і заснуў за сталом...

...Сніцца Алесю дзіўны сон. Быццам адарваўся ён ад зямлі і паляцеў у касмічныя прасторы. **(Слайд 9)** Доўга ляцеў ці коратка, але нарэшце трапіў у чароўны горад Сінтаксісу і Пунктуацыі . **(Слайд 10)** Апусціўся хлопчык на блакітную духмяную траву, прайшоў трошкі і ўбачыў маленькія прыгожыя домікі, замкі, вуліцы. На вуліцах чароўнага горада весела гулялі ўжо добра знаёмыя Алесю асобы — тонкія коскі, напышчаныя кропкі, задумення пытальнікі, словазлучэнні.

Павольна ідзе Алесь далей, бачыць — на кожным доміку, над дзвярыма, прымацаваны невялікія шыльдачкі, і, што дзіўна, напісаныя па-беларуску: “апавядальны сказ”, “пытальны сказ”, “галоўныя члены сказа”, “зваротак”.

Ідзе так дапытлівы зямлянін, усё разглядае, усяму незвычайнаму дзівіцца. Бачыць Алесь — трохі ўправа ад сцежкі яшчэ адзін прыгожанькі домік, а над дзвярыма зноў шыльдачка “Даданыя члены сказа” . **(Слайд 11)**

“Вось, — думае хлопчык, — мне якраз сюды і трэба зайсці, пазнаёміцца з жыхарамі гэтага казачнага доміка”.

Асцярожна адчыніў дзверы, зайшоў у прыгожы белы калідор. Там яшчэ тры пары бліскучых дзвярэй з шыльдачкмамі: “Дапаўненне”, “Азначэнне”, “Акалічнасць”. Нясмела пастукаў Алесь у першыя дзверы, нават сэрца затухкала ад хвалявання.

* Хто там стукае? Заходзьце калі ласка! — пачуўся з-за дзвярэй незямны голас, а неўзабаве выйшаў і сам невялікі зорны гаспадар. Апрануты ён быў у звышмодную кашулю з загадкавымі літарамі, словамі і вышытымі лініямі ў выглядзе рысак.
* Добры дзень, паважанае дапаўненне!
* Добры дзень, хлопчык!
* Прабачце, калі ласка, што турбую, але я прыйшоў пазнаёміцца з Вамі.
* Добра. Знаёміцца з ветлівымі зямлянамі я люблю.

Алесь коратка расказаў пра сябе, пра свае школьныя справы і, безумоўна, пра нядаўнія непрыемнасці.

* Завуць, дарагі дружа, сапраўды Дапаўненнем. У свайго бацькі Сказа я старэйшы сярод сыноў — даданых членаў. Заўсёды дапамагаю свайму бацьку паясняць галоўныя або іншыя даданыя члены. Абазначаю прадмет і адказваю на пытанні ўскосных склонаў.
* Ведаю, ведаю я гэтыя пытанні, — усклікнуў Алесь.

***Настаўнік*:** — А вы, дзеці, ведаеце пытанні ўскосных склонаў? Успомніце і назавіце іх.**(Слайд 12*)*** (Потым увага вучняў звяртаецца на надпісы на кашулі дапаўнення)

* Вось так пазнаёміліся Алесь з дапаўненнем. Затым хлопчыкі пачалі гуляць у гульню “Жмуркі”. Зорны чалавек Дапаўненне з лёгкасцю ператвараўся ў словы і хаваўся ў розныя сказы, а Алесь старанна іх шукаў.

***Настаўнік*:** —Давайце, сябры, і мы дапаможам Алесю адшукаць Дапаўненне. Скажыце, калі ласка, што такое дапаўненне? **(Слайд 13)**

(У першым сказе з каментарыем, у астатніх вучні самастоўна падкрэсліваюць дапаўненне і граматычную аснову)

**Заданне № 1 (Слайд 14*)***

* *Веснавое сонейка цешыла расліны і дрэвы, птушак і жывёл, палі і ваду.*
* *Бібліятэкарка прапанавала вучням незвычайныя казкі, цікавыя апавяданні, неверагодныя паданні і легенды.*
* *Вучань акуратна растаўляў у сшытку коскі і працяжнікі, раздзяляў сказы кропкамі, пытальнікамі і клічнікамі.*

Цёпла развітаўся Алесь з Дапаўненнем і падышоў да дзвярэй другога пакою, каб пазнаёміцца з Азначэннем.

Дзверы былі прыадчынены, і хлопчык з хваляваннем зазірнуў у пакой. Сярод светлага пакою стаяў невялікі чалавек. Дзіўны чалавек знешне нічым не адрозніваўся ад Дапаўнення, толькі на звышмоднай кашулі былі іншыя літары і не такі арнамент .

— Добры дзень, паважанае Азначэнне, — першым парушыў цішыню Алесь.

— Добры дзень, хлопчык, — крыху здзіўлена адказаў зорны чалавек.

— Ці можна з вамі пазнаёміцца?

—Так, можна. Я люблю знаёміцца з такімі ветлівымі хлопчыкамі.

Спачатку Алесь расказаў пра сябе, пра свае непрыемнасці і пра сустрэчу з Дапаўненнем, а потым Азначэнне пачало расказваць пра сябе.

— Я сярэдні сын бацькі Сказа. Абазначаю прымету прадмета і адказваю на пытанне які? чый? Прыгожы, акуратны. **(Слайд 15)** А яшчы я ўмею пераўтварацца, як і ўсе мае браты, у словы. Вось, здаецца, і ўсё. Ці запомніў ты, Алесь?

— Так, запомніў, — упэўнена адказаў хлопчык.

— А зараз пагуляем у цікавую і займальную гульню, —прапанавала Азначэнне. — Я буду называць словы-прадметы, а ты будзеш падбіраць да іх словы-азначэнні.

 ***Настаўнік*:** — Давайце і мы таксама пагуляем разам з Алесем і Азначэннем. Што такое азначэнне? **(Слайд 16)** Падбяром да слоў-прадметаў як мага больш азначэнняў.

З радасцю згадзіўся Алесь на гэтую прапанову.

**Заданне № 2 (Слайд 17)**

|  |  |
| --- | --- |
| **Словы-прадметы** | **Які? Якая? Якое? Чый? Чыя? Чыё?** |
| Мацімованастаўнікпартфельнеба песня |  |

**Фізкультхвілінка**

Устаньце, дзеткі, усміхніцеся,

Зямлі нашай пакланіцеся

За шчаслівы дзень учарашні.

Усе да сонца пацягніцеся,

Улева, управа нахіліцеся,

Верацёнцам пакруціцеся.

Раз прысядзьце, два прысядзьце

І за парты ціха сядзьце.

Развітаўся Алесь з Азначэннем, як з сябрам. Не паспеў хлопчык адысці ад дзвярэй, як на нешта наткнуўся.

— Ой-ёй-ёй! Прабачце, паважаны!

— Акалічнасцю мяне завуць.

— Прабачце, калі ласка, паважаны чалавек Акалічнасць!

Дзіўны чалавек знешне нічым не адрозніваўся ад Дапаўнення, толькі на звышмоднай кашулі былі іншыя літары і не такі арнамент.

— Хто ты такі? І што робіш у нашым доміку? — задзірліва спытала Акалічнасць.

Алесь адказаў на пытанні Акалічнасці, а потым і зорны чалавек расказаў пра сябе.

— Я ў бацькі Сказа самы малодшы. У любы момант дапамагаю яму паясняць галоўныя, а то і сваіх старэйшых братоў, даданых членаў. Люблю абазначаць ў сказе месца, час, спосаб дзеяння і адказваю на пытанні дзе? куды? адкуль? калі? як? **(Слайд 18)**

Потым Акалічнасць прапанавала таксама пагуляць Алесю ў цікавую гульню —пры дапамозе дадзеных пытанняў уставіць у сказах замест кропак акалічнасці.

 ***Настаўнік*:** — Мы таксама пагуляем у гэтую гульню. Толькі адкажыце на пытанне : акалічнасць – гэта…? **(Слайд 19)**

**Заданне № 3 (Слайд 20)**

* (Калі?) ... вучань ... (як?) адказваў настаўніку правіла ... (дзе?).
* (Адкуль?) ... (куды?) вучань ішоў ... (як?) ... (калі?).
* (Дзе?) ... (калі?) ... птушка спявала ... (як?) сваю прыгожую песню.

Сумна Алесю і Акалічнасці стала гуляць удваіх. Вырашылі сябры паклікаць яшчэ на вуліцу Дапаўненне, Азначэнне, Дзейнік і Выказнік.

Пачалася цікавая гульня ў жмуркі. Першым давялося жмурыць Алесю. Усе галоўныя і даданыя члены хутка пераўтварыліся ў словы і складалі самыя розныя сказы.

Нечакана нешта загрымела, замяўкала. Алесь расплюшчыў вочы. На стале сядзеў хатні кот Васька і старанна мыўся. Хлопчык усміхнуўся яму, а потым смела пачаў выконваць дамашняе практыкаванне.

На другі ўрок Алесь атрымаў дзявятку, і дапамог яму ў гэтым дзіўны фантастычны сон. **(Слайды 21)**

**IV. Замацаванне ведаў**

***Настаўнік*:** —Адгорнем і мы падручнік на старонцы 90 і выканаем часткова практыкаванне 154 (з каментарыем).

 **V. Рэфлексія (Слайд 22)**

 **Прыём рэфлексіі “Незакончаны сказ”:**

сёння даведаўся… мяне здзівіла…

я набыў… я здолеў…

было цікава… я паспрабую…

было цяжка… я навучыўся…

я выконваў заданні… урок даў мне для жыцця…

я зразумеў, што… у мяне атрымалася…

цяпер я магу… мне захацелася…

**VI. Падагульненне вывучанага**

*— Пра што вы даведаліся на сённяшнім уроку?*

*— Як называюцца даданыя члены сказа?*

— *Што вы даведаліся пра іх?*

*— Што на ўроку спадабалася больш за ўсё?*

*— Што было самым складаным?*

Выканайце невялікі тэст, за які вы атрымаеце адзнакі.

**VII. Д/з**

§21 , пр.156

 **Заключнае слова настаўніка:**

- Тое, што я хацела вам даць на ўроку, падобна да цудоўнай яблыні, якая таемна шапаціць лісцем у спякоту.

Тое, што я пры гэтым ведаю, усяго толькі галінка ад яблыні.

Тое, што я паспела вам сказаць, усяго толькі яблык ад гэтай галінкі.

Тое, што засталося ў вас, усяго толькі зярняткі.

Але і з гэтых зярнятак вырасце цудоўная яблыня, якая будзе шапацець лісцем у спякоту.

Дзякуй за ўрок!

**Прэзентацыя “Дадныя члены сказа”**

(<https://drive.google.com/file/d/1V04amI6mrzmK5TtP3lgdVHISE96HoljN/view?usp=sharing>)